Document ID: 32007R1323

KOMISJONI MÄÄRUS (EÜ) nr 1323/2007,
12. november 2007,
millega muudetakse nõukogu määruse (EMÜ) nr 2377/90 (milles sätestatakse ühenduse menetlus veterinaarravimijääkide piirnormide kehtestamiseks loomsetes toiduainetes) I lisa seoses firokoksiibiga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta määrust (EMÜ) nr 2377/90, milles sätestatakse ühenduse menetlus veterinaarravimijääkide piirnormide kehtestamiseks loomsetes toiduainetes, (1) eriti selle artiklit 2,
võttes arvesse Euroopa Ravimiameti arvamust, mille on sõnastanud veterinaarravimite komitee,
ning arvestades järgmist:
(1)
Kõiki farmakoloogilisi toimeaineid, mida kasutatakse ühenduses toiduloomadele ettenähtud veterinaarravimites, tuleks hinnata vastavalt määrusele (EMÜ) nr 2377/90.
(2)
Toimeaine firokoksiib on võetud määruse (EMÜ) nr 2377/90 III lisasse, kasutamiseks hobuslaste lihaskoes, rasvkoes, maksas ja neerudes. Need ajutised jääkide piirnormid kaotasid kehtivuse 1. juulil 2007. Pärast täiendavate andmete saamist ja hindamist soovitas veterinaarravimite komitee, et firokoksiibi puhul lubatud jääkide piirnormid tuleks tunnistada lõplikuks ja kanda määruse (EMÜ) nr 2377/90 I lisasse, kasutamiseks hobuslaste lihaskoes, rasvkoes, maksas ja neerudes.
(3)
Veterinaarravimite komitee soovitus põhineb esialgsel hinnangul toimeaine ja selle jääkide kohta, mida võib kogu eluea jooksul iga päev omastada ilma olulise ohuta tarbija tervisele. Kindlaksmääratud ajutise aktsepteeritava päevadoosi arvutamiseks kasutatud meetod erineb tavaliselt veterinaarravimite puhul aktsepteeritava päevadoosi arvutamiseks kasutatud meetodist. Selle kompenseerimiseks kasutati suuremat ohutustegurit tagamaks, et ei oleks põhjust arvata, et firokoksiibi jääkide kavandatud tase kujutab ohtu tarbija tervisele.
(4)
Seepärast tehakse ettepanek lisada firokoksiib määruse (EMÜ) nr 2377/90 I lisasse.
(5)
Enne käesoleva määruse kohaldamist tuleks kehtestada piisav tähtaeg, et liikmesriigid saaksid käesoleva määruse sätete arvestamiseks teha kõik käesolevat määrust silmas pidades vajalikud kohandused kõnealuste veterinaarravimite müügilubadesse, mis on antud vastavalt Euroopa Parlamendi ja nõukogu 6. novembri 2001. aasta direktiivile 2001/82/EÜ veterinaarravimeid käsitlevate ühenduse eeskirjade kohta. (2)
(6)
Käesolevas määruses sätestatud meetmed on kooskõlas veterinaarravimite alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 2377/90 I lisa muudetakse vastavalt käesoleva määruse lisale.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolevat määrust kohaldatakse alates 12. jaanuarist 2008.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. november 2007

Labels: 0
1
17
6